b'\n_START_ARTICLE_\nEuropa Universalis IV\n_START_SECTION_\nExpansions i Mods\n_START_PARAGRAPH_\nTots el DLC de l\'Europa Universalis IV s\xc3\xb3n opcionals i poden ser aplicats al joc base en qualsevol combinaci\xc3\xb3. Els DLCs m\xc3\xa9s grans es presenten en forma d\'expansions, les quals alteren significativament les mec\xc3\xa0niques i caracter\xc3\xadstiques del joc. Tamb\xc3\xa9 hi ha paquets que afegeixen esdeveniments nous i mec\xc3\xa0niques menors, normalment espec\xc3\xadfiques a una naci\xc3\xb3, paquets de m\xc3\xbasica (que afegeixen m\xc3\xa9s m\xc3\xbasica de fons) i paquets cosm\xc3\xa8tics (que afecten els models de les unitats, retrats i el mapa). Tamb\xc3\xa9 hi ha tres llibres electr\xc3\xb2nics que no tenen cap mena d\'impacte en el joc en si, per\xc3\xb2 es varen publicar coincidint amb el llan\xc3\xa7ament d\'expansions._NEWLINE_Cada expansi\xc3\xb3 sol anar acompanyada d\'un peda\xc3\xa7 de programari gratu\xc3\xaft (una actualitzaci\xc3\xb3) que, a m\xc3\xa9s d\'afegir correccions a la mec\xc3\xa0nica, tamb\xc3\xa9 afegeix nou contingut seguint el tema de l\'expansi\xc3\xb3.\n_START_SECTION_\nConquest of Paradise\n_START_PARAGRAPH_\nEl Conquest of Paradise (Conquesta del Parad\xc3\xads) se centra en el Nou M\xc3\xb3n i expandeix les mec\xc3\xa0niques de les nacions tribals, predominantment les dels Amerindis dels Estats Units. Tamb\xc3\xa9 afegeix un nou generador aleatori que canvia aleat\xc3\xb2riament el paisatge de l\'Am\xc3\xa8rica del Nord i l\'Am\xc3\xa8rica del Sud. L\'actualitzaci\xc3\xb3 que l\'acompanyava tamb\xc3\xa9 afegia regions colonials, protectorats i noves nacions de partida aix\xc3\xad com moltes altres petites addicions i correccions. Va \xc3\xa9sser publicada l\'11 de gener del 2014.\n_START_SECTION_\nWealth of Nations\n_START_PARAGRAPH_\nEl Wealth of Nations (Riquesa de les Nacions) inclou noves mec\xc3\xa0niques pel comer\xc3\xa7 i les Rep\xc3\xbabliques mar\xc3\xadtimes. Les addicions m\xc3\xa9s prominents tamb\xc3\xa9 inclouen les empreses de comer\xc3\xa7, corsaris i la construcci\xc3\xb3 del Canal de Suez, el Canal de Panam\xc3\xa0 i el Canal de Kiel. L\'actualitzaci\xc3\xb3 que l\'acompanyava tamb\xc3\xa9 inclo\xc3\xafa un nou sistema de rivals, pol\xc3\xadtiques i dissenys de vaixells addicionals. Va \xc3\xa9sser publicada el 29 de maig del 2014.\n_START_SECTION_\nRes Publica\n_START_PARAGRAPH_\nEl Res Publica se centra en la governan\xc3\xa7a i el comer\xc3\xa7. Introdueix noves mec\xc3\xa0niques relacionades amb les eleccions, conjuntament amb esdeveniments relacionats amb les eleccions per a les rep\xc3\xbabliques holandeses i un enfocament nacional. Tamb\xc3\xa9 inclou la forma de govern Dictadura Republicana. L\'actualitzaci\xc3\xb3 que l\'acompanyava inclo\xc3\xafa grups d\'idees addicionals i faccions de Rep\xc3\xbabliques Comerciants. Va \xc3\xa9sser publicada el 16 de juliol del 2014.\n_START_SECTION_\nArt of War\n_START_PARAGRAPH_\nAquesta expansi\xc3\xb3 se centra en mec\xc3\xa0niques militars. Expandeix la Guerra dels Trenta Anys i l\'Era Napole\xc3\xb2nica, millora la diplom\xc3\xa0cia (especialment la que envolta el conflicte i els Tractats de pau), expandeix la mec\xc3\xa0nica dels vassalls i afegeix noves opcions per fer la guerra. L\'actualitzaci\xc3\xb3 que l\'acompanyava revisava, entre altres coses, la mec\xc3\xa0nica dels rebels, millorava el mapa i afegia grans millores a la interf\xc3\xadcie, a l\'IA i a la jugabilitat. Les millores del mapa van incrementar el nombre de prov\xc3\xadncies al mapa de joc a regions on pr\xc3\xa8viament hi mancava detall, com per exemple \xc3\x80sia i \xc3\x80frica. Va \xc3\xa9sser publicada el 30 d\'octubre del 2014.\n_START_SECTION_\nEl Dorado\n_START_PARAGRAPH_\nEl Dorado, nom que fa refer\xc3\xa8ncia al m\xc3\xadtic El Dorado, millora en gran manera les nacions de l\'Am\xc3\xa8rica Central i de l\'Am\xc3\xa8rica del Sud. Inclou les religions Nahua, Inti i Maia, un "compte enrere per la fatalitat" per les tribus de Centream\xc3\xa8rica, mec\xc3\xa0niques millorades i nous esdeveniments. L\'exploraci\xc3\xb3 i colonitzaci\xc3\xb3 d\'aquestes \xc3\xa0rees tamb\xc3\xa9 s\'amplia - per exemple, s\'afegeix el Tractat de Tordesillas i els conquistadors poden entrar a explorar la Terra incognita a la recerca de les Set Ciutats d\'Or. Inclou un dissenyador de nacions personalitzades. L\'actualitzaci\xc3\xb3 que l\'acompanyava inclo\xc3\xafa nous esdeveniments per l\'Am\xc3\xa8rica del Sud i Central, millorava el terreny i feia millores generals a la jugabilitat. Va \xc3\xa9sser publicada el 26 de febrer del 2015.\n_START_SECTION_\nCommon Sense\n_START_PARAGRAPH_\nEl Common Sense, nom que fa refer\xc3\xa8ncia al fam\xc3\xb3s pamflet escrit per en Thomas Paine, se centra en la diplom\xc3\xa0cia, religi\xc3\xb3 i desenvolupament interns. S\'afegeix una nova mec\xc3\xa0nica de joc pel que fa a les religions, centrant-se en els protestants i els budistes. S\'afegeixen els parlaments i es concedeix un govern parlamentari especial a Anglaterra. L\'actualitzaci\xc3\xb3 que l\'acompanyava inclo\xc3\xafa noves religions, millores en el sistema de pau i una reelaboraci\xc3\xb3 del sistema de fortaleses. Tamb\xc3\xa9 es va reduir el nombre de ranures de construcci\xc3\xb3 per\xc3\xb2 fent m\xc3\xa9s potents les existents. Va \xc3\xa9sser publicada el 9 de juny del 2015.\n_START_SECTION_\nThe Cossacks\n_START_PARAGRAPH_\nEl The Cossacks, nom que fa refer\xc3\xa8ncia als Cosacs, afegeix opcions diplom\xc3\xa0tiques addicionals i una \xc3\xa0mplia varietat de pol\xc3\xadtiques internes per a temps de pau. Principalment, aix\xc3\xb2 es representa mitjan\xc3\xa7ant el sistema d\'Estaments, el qual permet assignar les pr\xc3\xb2pies prov\xc3\xadncies a terratinents nobles, al clergat o a la burgesia a canvi de diverses bonificacions i modificadors. Addicionalment, l\'expansi\xc3\xb3 afegeix mec\xc3\xa0niques pels governs de tipus Horda i afegeix noves mec\xc3\xa0niques per la religi\xc3\xb3 Tengri. Va \xc3\xa9sser publicada l\'1 de desembre del 2015.\n_START_SECTION_\nMare Nostrum\n_START_PARAGRAPH_\nEl Mare Nostrum, tradu\xc3\xaft com "El nostre Mar" en Llat\xc3\xad, era el nom rom\xc3\xa0 per al Mar Mediterrani. Com el seu nom indica, aquesta expansi\xc3\xb3 introdueix nous continguts relacionats amb la guerra naval, el comer\xc3\xa7 i l\'espionatge. Permet assignar vaixells a missions de bloqueig o de ca\xc3\xa7a. Tamb\xc3\xa9 permet crear lligues comercials, oferir Condottieri per lluitar per altres pa\xc3\xafsos i una nova funci\xc3\xb3 de l\xc3\xadnia de temps on \xc3\xa9s possible situar-se a qualsevol punt temporal de la campanya i observar com el m\xc3\xb3n ha anat evolucionant al llarg del joc. L\'actualitzaci\xc3\xb3 que l\'acompanyava introdu\xc3\xafa canvis significatius a l\'espionatge, afegia nous modes de mapa, dos nous sistemes pels estats, territoris i corrupci\xc3\xb3, aix\xc3\xad com diverses noves prov\xc3\xadncies per Irlanda i \xc3\x80frica. Va \xc3\xa9sser publicada el 5 d\'abril del 2016.\n_START_SECTION_\nRights of Man\n_START_PARAGRAPH_\nEl Rights of Man (Drets de l\'Home) \xc3\xa9s la novena expansi\xc3\xb3 de l\'Europa Universalis IV. Va \xc3\xa9sser anunciada el 19 d\'agost del 2016 i publicada l\'11 d\'octubre del mateix any conjuntament amb l\'actualitzaci\xc3\xb3 1.18 Prussia. El DLC i l\'actualitzaci\xc3\xb3 inclouen un nou sistema on les vuit nacions m\xc3\xa9s poderoses es cataloguen com a "Grans Pot\xc3\xa8ncies" i poden accedir a noves funcions diplom\xc3\xa0tiques, com ara for\xc3\xa7ar nacions menors a trencar les seves aliances amb altres grans pot\xc3\xa8ncies. L\'actualitzaci\xc3\xb3 tamb\xc3\xa9 inclo\xc3\xafa nous governs per Pr\xc3\xbassia i l\'Imperi Otom\xc3\xa0 i una gran remodelaci\xc3\xb3 del sistema tecnol\xc3\xb2gic anomenat Institucions, les quals apliquen sancions a qualsevol naci\xc3\xb3 que no hagi adoptat una instituci\xc3\xb3 determinada (per exemple, el Feudalisme, Renaixement, etc.), fent que l\'anterior proc\xc3\xa9s d\'Occidentalitzaci\xc3\xb3 qued\xc3\xa9s obsolet.\n_START_SECTION_\nMandate of Heaven\n_START_PARAGRAPH_\nEl Mandate of Heaven (Mandat del Cel), nom que fa refer\xc3\xa8ncia a l\'antic concepte pol\xc3\xadtic xin\xc3\xa8s, se centra en la millora de la regi\xc3\xb3 de l\'\xc3\x80sia Oriental i cont\xc3\xa9 noves mec\xc3\xa0niques per la Xina Ming, juntament amb la capacitat dels estats ve\xc3\xafns per reclamar el t\xc3\xadtol d\'Emperador de la Xina. Tamb\xc3\xa9 hi ha noves mec\xc3\xa0niques meritocr\xc3\xa0tiques xineses, la capacitat de mobilitzar banderes per part de les tribus Manx\xc3\xbas i un nou sistema de shogunat japon\xc3\xa8s amb esdeveniments que permeten al Jap\xc3\xb3 desenvolupar un car\xc3\xa0cter m\xc3\xa9s a\xc3\xafllacionista o obert. Fora de l\'\xc3\x80sia Oriental, existeixen \'Edats\' que centren la jugabilitat en diferents per\xc3\xadodes hist\xc3\xb2rics de l\'Edat Moderna, incloent Edats que se centren en el descobriment i colonitzaci\xc3\xb3 europea de les Am\xc3\xa8riques, la Reforma Protestant i el conflicte religi\xc3\xb3s a Europa, absolutisme pol\xc3\xadtic a l\'estil franc\xc3\xa8s i les revolucions franceses i americanes del segle XVIII. L\'actualitzaci\xc3\xb3 gratu\xc3\xafta 1.20 \'Ming\' inclo\xc3\xafa una nova mec\xc3\xa0nica absolutista juntament amb la caracter\xc3\xadstica de devastaci\xc3\xb3 de prov\xc3\xadncies. L\'expansi\xc3\xb3 va \xc3\xa9sser publicada el 6 d\'abril del 2017.\n_START_SECTION_\nThird Rome\n_START_PARAGRAPH_\nThird Rome (Tercera Roma) \xc3\xa9s una expansi\xc3\xb3 que es centra el la regi\xc3\xb3 de R\xc3\xbassia i la religi\xc3\xb3 Ortodoxa, principalment. Inclou nous rangs de govern per a R\xc3\xbassia, els tsarats i les principalitats, aix\xc3\xad com la mec\xc3\xa0nica de l\'iconografia, que permet obtenir beneficis a canvi d\'un cost. A m\xc3\xa9s a m\xc3\xa9s, tamb\xc3\xa9 inclou altres millores per a les nacions ortodoxes, aix\xc3\xad com noves unitats militars per a R\xc3\xbassia i noves mec\xc3\xa0niques de colonitzaci\xc3\xb3, tamb\xc3\xa9 per les nacions russes, a Sib\xc3\xa8ria. A m\xc3\xa9s a m\xc3\xa9s, inclou una expansi\xc3\xb3 de l\'arbre de missions de R\xc3\xbassia/Moscou i 48 nous models d\'unitats per a les nacions russes. Va ser anunciada el 12 de maig de 2017 i es va publicar poc m\xc3\xa9s d\'un mes m\xc3\xa9s tard, el 14 de juny del 2017.\n_START_SECTION_\nMods\n_START_PARAGRAPH_\nA part dels paquets oficials d\'expansi\xc3\xb3, existeixen mods de tercers disponibles de forma gratu\xc3\xafta. La majoria dels mods estan disponibles a l\'Steam Workshop. Els mods poden modificar o eliminar caracter\xc3\xadstiques existents i afegir-ne de noves, com nous models d\'unitats o noves mec\xc3\xa0niques de joc._NEWLINE_L\'Europa Universalis IV disposa d\'un gran comunitat de modders. Alguns mods populars inclouen l\'Extended Timeline (que afegeix hist\xc3\xb2ria des del 2AD fins al 9999), A Song of Ice and Fire (que adapta el m\xc3\xb3n de la s\xc3\xa8rie Joc de Trons al joc) i revisions completes com ara el Veritas et Fortitudo.\n_START_SECTION_\nRecepci\xc3\xb3 Cr\xc3\xadtica\n_START_PARAGRAPH_\nL\'Europa Universalis IV va \xc3\xa9sser rebut amb cr\xc3\xadtiques generalment favorables, rebent una puntuaci\xc3\xb3 de 87/100 a la p\xc3\xa0gina web Metacritic. Els cr\xc3\xadtics van lloar les millores respecte l\'Europa Universalis III, especialment les noves mec\xc3\xa0niques i gr\xc3\xa0fics. T.J. Hafer de PC Gamer va descriure el joc com una "simulaci\xc3\xb3 apassionant que ven\xc3\xa7 el terreny com\xc3\xba entre el jugador mitj\xc3\xa0 del Civilization V i els devots de tota la vida de la gran estrat\xc3\xa8gia". Les opinions negatives se centraven en els tutorials, les mec\xc3\xa0niques de combat i els errors de programari. En Nicholas Pellegatta va admetre que els errors i altres q\xc3\xbcestions eren propensos a ser tractats en actualitzacions i expansions posteriors._NEWLINE_El 2013, l\'Europa Universalis IV va guanyar el premi "Ferradura d\'or" en la categoria "Joc de l\'Any" a la p\xc3\xa0gina web polonesa gikz.pl. Tamb\xc3\xa9 va guanyar els premis "Millor Estrat\xc3\xa8gia" i "Millor Hist\xc3\xb2ric" als premis Game Debate del 2013.\n_START_SECTION_\nVendes\n_START_PARAGRAPH_\nEl febrer del 2014, s\'havien venut m\xc3\xa9s de 300.000 c\xc3\xb2pies de l\'Europa Universalis IV. El gener del 2016, m\xc3\xa9s de 900.000 c\xc3\xb2pies estaven registrades a l\'Steam. El 21 de juny del 2016 ja s\'havien venut m\xc3\xa9s d\'un mili\xc3\xb3 de c\xc3\xb2pies.'